text: Μεγάλες επιδόσεις σε αγώνες στον κλειστό στην Ευρώπη (30-1-23)
  Σε αγώνες στην Ευρώπη ξεχώρισαν ο Λισένκο με 2,38μ. στο ύψος στη Μόσχα, ο Μόντλερ με 8,19μ. στο μήκος στην Στοκχόλμη και ο Εχάμερ με 6.292β. στο έπταθλο στο Ομπιέρ.
  «Ζεσταίνεται» ο κλειστός στην Ευρώπη, αφού τις τελευταίες ημέρες όλο και αυξάνονται οι αγώνες. Πολλές καλές επιδόσεις και ρεκόρ σημειώθηκαν.
  Το Stivostime σας μεταφέρει τα κυριότερα αποτελέσματα από διάφορα μίτινγκ και αγώνες που έγιναν.
  ΒΟΥΛΓΑΡΙΑ: Ο ταλαντούχος Βούλγαρος Μπόζινταρ Σαραμπογιούκοφ κέρδισε το μήκος με 7,95μ. στο εθνικό πρωτάθλημα στη Σόφια. Ο Τίχομιρ Ιβάνοφ, που γυμνάζεται στο ΟΑΚΑ με τον Γιώργο Πομάσκι, ήταν νικητής στο ύψος με 2,23μ.
  ΓΑΛΛΙΑ: Ο Ελβετός Σιμόν Εχάμερ κέρδισε το έπταθλο με 6.292β. που είναι η καλύτερη φετινή επίδοση στην Ευρώπη στο μίτινγκ «X-Athletics» στο Ομπιέρ. Δεύτερος ήταν ο Βέλγος Τζέντε Οτεκίτε με 6.059β. και τρίτος ο Ιταλός Ντάριο Ντέστερ με 5.968β. Στο πένταθλο στις γυναίκες νικήτρια ήταν η Γαλλίδα Λεονί Καμπούρ με 4.490β. που είναι η επίδοση της χρονιάς (8.36-179-12.58-613-2.15.49). Δεύτερη ήταν η Ιταλίδα Σβέβα Τζερεβίνι με 4.406β. και τρίτη η Ιρλανδή Κέιτ Ο’ Κόνορ με 4.396β. που είναι εθνικό ρεκόρ. Ο Γάλλος παγκόσμιος ρέκορντμαν του δεκάθλου Κέβιν Μαγέρ που μπήκε σε τρία αγωνίσματα, έκανε 6.89 στα 60μ., είχε τρεις άκυρες στο μήκος και έριξε 15,69μ. στη σφαίρα.
  ΕΛΒΕΤΙΑ: Σε αγώνες στο Μάλινγκεν η Ελβετίδα Όντρεϊ Βέρο κέρδισε τα 600μ. σε 1.26.14 που είναι η καλύτερη επίδοση όλων των εποχών στην πατρίδα της.
  ΕΣΘΟΝΙΑ: Στο κύπελλο Εσθονίας στο Ταλίν η Κρίτε Βέρλιν έτρεξε τα 60μ. εμπόδια σε 8.14 σημειώνοντας εθνικό και ατομικό ρεκόρ, ενώ κέρδισε και στα 60μ. με 7.31. Ο Καρλ Έρικ Ναζάροφ ήταν νικητής στα 60μ. ανδρών με 6.70.
  ΙΡΛΑΝΔΙΑ: Η Λούσι-Μέι Σλίμαν κέρδισε την Τζόαν Χίλι στα 60μ. στο φώτο φίνις με 7.35 σε αγώνες στο Άθλον. Ο Ντέιβιντ Κένι κέρδισε τα 3.000μ. βάδην με 11.21.27 που είναι η επίδοση της χρονιάς.
  ΙΤΑΛΙΑ: Η Ζάιναμπ Ντόσο έτρεξε τα 60μ. στις σειρές σε 7.18, αλλά δεν κατέβηκε στον τελικό σε αγώνες στην Ανκόνα. Στα 400μ. πρώτη ήταν η Ρεμπέκα Μπόργκα με 52.88 και στα 60μ. ο Ρομπέρτο Ριγκάλι με 6.62.
  ΠΑΝΤΟΒΑ: Ο Πιέτρο Αρέσε έτρεξε το Μίλι σε 3.55.71 και πέτυχε ρεκόρ Ιταλίας και την καλύτερη φετινή επίδοση στην Ευρώπη σε αγώνες στην Πάντοβα. Δεύτερος ήταν ο Ζοάο Μπουσότι με 3.56.45, ενώ στα 1.500μ. νικήτρια ήταν η Λουντοβίκα Καβάλι με 4.09.11.
  ΟΥΓΓΑΡΙΑ: Σε αγώνες στην Νιρεγκιάζα οι ουγγρικές ομάδες 4×400μ. ανδρών και γυναικών πέτυχαν εθνικά ρεκόρ στον κλειστό με 3.08.58 και 3.37.11 αντίστοιχα.
  ΟΥΚΡΑΝΙΑ: Η Ιουλία Λεφτσένκο πέρασε το 1,92μ. στο ύψος στη δεύτερη ημέρα του ουκρανικού πρωταθλήματος συλλόγων που έγινε στο Κίεβο. Στους άνδρες στο ύψος νικητής ήταν ο Βαντίμ Κράφτσουκ με 2,23μ.
  ΠΟΛΩΝΙΑ: Σε αγώνες στο Τόρουν ο Πολωνός Ντόμινικ Κόπετς έτρεξε τα 60μ. σε 6.56 που είναι ατομικό του ρεκόρ και η καλύτερη φετινή επίδοση στην Ευρώπη. Πολύ καλή ήταν και η συμπατριώτισσά του Άννα Κιελμπασίνσκα με 7.24 στα 60μ. με 23.02 στα 200μ. που είναι ατομικό της ρεκόρ. Δεύτερη ήταν η πρώην Λευκορωσίδα Κριστίνα Τσιμανούσκαγια με 23.45. Τέλος, οι Πολωνοί Λούκας Ζοκ με 20.94 και Μαρίκα Πόποβιτς- Ντραπάλα με 52.94 στα 400μ. ήταν οι νικητές στα 200μ. ανδρών και 400μ. γυναικών αντίστοιχα.
  ΣΠΑΛΑ: Σε μίτινγκ στην Σπάλα ξεχώρισαν ο Κάγεταν Ντουσίνσκι με 46.89 στα 400μ., ο Μίχαλ Γκαβέντα με 5,41μ. στο επί κοντώ, που είναι ρεκόρ Πολωνίας Κ20 και η επταθλήτρια Αντριάνα Σούλεκ που έτρεξε τα 60μ. εμπόδια σε 8.35 και πήδηξε στο ύψος 1,84μ.
  ΡΩΣΙΑ: Ο Ντανίλ Λισένκο πέρασε τα 2,38μ. στο ύψος, στη δεύτερη προσπάθειά του, που είναι η καλύτερη φετινή επίδοση στον κόσμο στους αγώνες «Battle of the Sexes» στη Μόσχα. Στη συνέχεια προσπάθησε δύο φορές χωρίς επιτυχία στα 2,41μ. Για τον Ρώσο άλτη είναι ατομικό του ρεκόρ στον κλειστό και ισοφάριση του απόλυτου ρεκόρ του που έχει από το 2017. Δεύτερος ήταν ο Ίλια Ίβανιουκ με 2,23μ. Η ολυμπιονίκης Μαρία Λασίτσκενε ήταν καλύτερη στις γυναίκες με 1,93μ. που πέρασε με τη δεύτερη προσπάθεια, ενώ απέτυχε στη συνέχεια στο 1,97μ. Ακολούθησαν τέσσερις άλτριες με 1,90μ., οι Ντάρια Σλέποβα, Νατάλια Σπιριντόνοβα, Αλεκσάντρα Γαρίσκινα και Κριστίνα Κορολίοβα.
  ΣΛΟΒΑΚΙΑ: Ο Μίροσλαβ Ουράντνικ κέρδισε τον τίτλο στο πρωτάθλημα Σλοβακίας στα 5.000μ. βάδην με 19.54.95, στη διοργάνωση που έγινε στη Μπρατισλάβα.
  ΜΠΡΑΤΙΣΛΑΒΑ: Στο μίτινγκ στη Μπρατισλάβα ο Σλοβάκος Γιάν Βόλκο άνοιξε τη σεζόν τρέχοντας τα 60μ. σε 6.70 στις σειρές και 6.69 στον τελικό. Στα 60.μ. εμπόδια η Σλοβάκα Βικτόρια Φόρστερ κέρδισε με 8.11 και πέτυχε εθνικό ρεκόρ Κ23. Τέλος, στα 60μ. γυναικών πρώτη ήταν η Σλοβάκα Μόνικα Βεϊγκέρτοβα με 7.35.
  ΣΟΥΗΔΙΑ: Στο μίτινγκ στην Στοκχόλμη (WIT Bronze) σημειώθηκαν πολλές καλές επιδόσεις, κυρίως από Σουηδούς αθλητές. Στα 60μ. νικητής ήταν ο Χένρικ Λάρσον με 6.56 που είναι η καλύτερη φετινή επίδοση στην Ευρώπη και βελτίωσε το ατομικό του ρεκόρ. Στο μήκος ο Τόμπιας Μόντλερ κέρδισε με 8,19μ. που είναι η καλύτερη φετινή επίδοση στην Ευρώπη. Δεύτερος ήταν ο Ιταλός Ματία Φουρλάνι με 7,99μ., ο οποίος βελτίωσε το ρεκόρ Ευρώπης Κ20. Στα 800μ. επικράτησε ο Αντρέας Κράμερ με 1.45.90 και στο μήκος γυναικών η Τίλντε Γιόχανσον με 6,47μ. Από εκεί και πέρα είχαμε στα 400μ. να κερδίζει ο Δανός Γκούσταβ Λούντχολμ Νίλσεν με 47.17, στα 1.500μ. ο Γάλλος Αζεντίν Χαμπς με 3.38.93, στα 60μ. την Ελβετίδα Σαλόμ Κόρα με 7.27, στα 60μ. εμπόδια τη Φινλανδή Ανιμαρί Κόρτε με 8.10, στη σφαιροβολία την Τζαμαϊκανή Ντανιέλε Τόμας- Ντοντ με 18,62μ. και στα 800μ. την Κενυάτισσα Βίβιαν Τσέμπετ με 2.03.85.